Absa het Woensdag sy nuwe voorkoms bekendgestel om saam te val met sy oorgang van die Barclays-handelsmerk na die Absa-handelsmerk in al die markte waar hy sake doen.
Die bank spog nou met ’n nuwe, sirkelvormige embleem met die woord Absa in die middel. Die lettertipe is ook aangepas en die bank se bekende rooi het ook ’n gedaanteverwisseling ondergaan tot ’n nuwe, donkerder skakering.
Op sy nuwe, herontwerpte webwerf, absa.africa, verduidelik die bank die nuwe voorkoms is gekies om dit te onderskei as ’n “ware handelsmerk van Afrika”.
Volgens die bank spreek dit tot Afrikane se gewilligheid om altyd ’n manier te vind om uitdagings te oorkom.
Die @Absa-naam op Twitter word nou met die groep as ’n geheel geassosieer terwyl Suid-Afrikaners die plaaslike filiaal op @AbsaSouthAfrica kan kontak.
Ná dertien jaar van onopgeloste raaisels verskyn ’n ou reeksmoordenaar weer in ’n klein spookdorpie tussen die hange van die Oos-Kaap. In dié dorp, Digtersdal, moet ’n speurder en ’n joernalis al die ou wonde oopkrap om die reeksmoordenaar op te spoor.
Die nuwe kykNET-drama, Spoorloos, spog met ’n sterbelaaide rolverdeling. Dit sal Dinsdagaande van Oktober af op die kassie wees.
Die reeks se draaiboek, gegrond op die boek Daddy Long Legs deur die Suid-Afrikaanse skrywer Vernon Baumann, is geskryf deur Ilse van Hemert en sy was ook mede-regisseur met André Odendaal.
Die rolverdeling word deur ’n paar veteraanakteurs en nuwe gesigte voltooi in die reeks wat in Cradock in die Karoo verfilm is. Die dorp en al sy inwoners dien as agtergrond vir die nuwe reeks.